**Bønn (og evt. Offerappell) med fokus på krisen i Sudan – til lesning i gudstjeneste:**

Kjære menighet!

Sudan har vært preget av store protester etter at militære kuppmakere tok makten i 2021. Fra 15. april har det vært blodige kamper mellom regjeringsstyrker og den paramilitære gruppen RSF. Kirkens Nødhjelp har vært til stede i Sudan i 50 år har rundt 100 ansatte. Programmet er et av Kirkens Nødhjelps største. Over 700.000 mennesker er drevet på flukt i Sudan siden midten av april, ifølge AFP. 604 mennesker er drept og over 5000 personer er såret. Kirkens Nødhjelp trapper nå opp responsen. Vi har stått sammen med folket i 50 år og vi gir oss ikke nå, melder de. De starter nå respons i Sør-Sudan, Tsjad og Etiopia, samtidig som de gjenopptar arbeidet fra Port Sudan og Gedaref.

Ta inn det som passer for din menighet:

<Kirkens Nødhjelp retter en varm takk til oss for den store innsatsen i Fasteaksjonen og trofaste takkoffer til jul som nettopp gjør det mulig å trappe opp responsen for Sudans befolkning nå. De ber oss stå med dem i bønn i en krevende tid – *se bønn nedenfor*>

Eller:

<Kirkens Nødhjelp forteller om enorme behov. De ber oss om et ekstra offer til deres katastrofearbeid for å redde liv og møte de enorme behovene i kriser. De ber oss stå med dem og Sudans befolkning i bønn i en krevende tid – *se bønn nedenfor*>

***Forbønn for Sudan***

*Gud, vi roper til deg i vår nød!*

*Vi ber for sivilbefolkningen i Sudan, som er rammet av kamphandlinger, vi ber for alle som har måttet legge på flukt.*

*Beskytt de sårbare. Gi håp hvor fortvilelsen er sterkest, mot og trygghet til å gå videre og kjempe for frihet og fred, styrke til ikke å gi opp.*

*Vi ber for Kirkens Nødhjelp og andre som er tilstede med hjelp. Vær nær dem som bidrar til at mennesker blir sett og får mat og vann, og som jobber under vanskelige forhold.*

*Hjelp oss å dele våre ressurser, til å forplikte oss til kjærlighet og medfølelse, og til å gjenkjenne Guds ansikt hos hvert eneste menneske som lider.*

*Amen*